《夏日梁王席送张岐州》
唐代·沈佺期

秦鸡常下雍，周凤昔鸣岐。此地推雄抚，惟良寄在斯。

家传七豹贵，人擅八龙奇。高传生光彩，长林叹别离。

天人开祖席，朝寀候征麾。翠帟当郊敞，彤幨向野披。

芃芃秋麦盛，苒苒夏条垂。奏计何时入，台阶望羽仪。

作者简介：沈佺期（约656 — 约715），字云卿，相州内黄（今安阳市内黄县）人，祖籍吴兴（今浙江湖州）。 唐代诗人。与宋之问齐名，称“ 沈宋 ”。
善属文，尤长七言之作。擢进士第。长安中，累迁通事舍人，预修《三教珠英》，转考功郎给事中。坐交张易之，流驩州。稍迁台州录事参军。神龙中，召见，拜起居郎，修文馆直学士，历中书舍人，太子少詹事。开元初卒。